Budyšin (CK/SN). Ze 6 500 eurami maja so hišće lětsa w Budyšinje socialne projekty spěchować. Hladajo na wobjim měšćanskeho etata je suma snadna, a tola zbudźi wona na zašłym posedźenju měšćanskeje rady horcu diskusiju. Přezjedni běchu sej radźićeljo wo 500 eurach za „přewod žarowacych“ při Diakoniskim skutku. Porno tomu bě hižo do toho financny wuběrk dwaj projektaj towarstwa Witajće w Budyšinje wotpokazał. Za projekt „Pool rěčnych posrědkowarjow“ bě so towarstwo wo 2 000 eurow z krajnych srědkow prócowało, njeje pak je dóstało. Tu měješe město z 1 000 eurami zaskočić – jako małe zarunanje tym, kotřiž ćěkancow přewodźeja. Za projekt „House of Resources“ chcyše towarstwo wot města přiražku 5 000 eurow. Je to jedyn ze 14 projektow tajkeho razu w Němskej, kotrež Zwjazk ze 156 000 eurami financuje. Zaměr je mjezykulturnu wuměnu ludźi spěchować. Jeli město přiražku njepřizwoli, „bych so za to wosobinsce hańbował“, Budyski wyši měšćanosta Alexander Ahrens (SPD) zwurazni.
szl_Latn